Uitspraak voorbehou in ‘pro-lewe-dokter’ se aansoekJacques de Vos. (Foto: Verskaf) Die hooggeregshof in Pretoria het uitspraak voorbehou in dr. Jacques de Vos se aansoek om ŉ besluit van die Raad op Gesondheidsberoepe (RGB) – wat weier om sy tugverhoor te hervat – te hersien en tersyde te stel. De Vos is in 2017 van onprofessionele gedrag aangekla nadat hy glo aan ŉ swanger vrou gesê het haar 19 weke oue ongebore baba is ŉ mens. De Vos was destyds ŉ intern by 2 Militêre Hospitaal in Kaapstad toe die hospitaal hom sonder ŉ verhoor weens die beweerde opmerking van sy ginekologie-rotasie geskors het. Sy internskap is reeds afgehandel en De Vos moes lankal met sy gemeenskapsdiens begin het. Hy het in 2020 onskuldig op die aanklag teen hom gepleit, maar die saak teen hom het bly sloer ondanks De Vos se beste pogings om sy saak te stel. Die RGB het die saak daarna vir ŉ tweede keer teruggetrek en het daarna geweier om die verhoor weer byeen te roep sodat die saak aangehoor en uitspraak gelewer kan word. Volgens die RGB “wil die klaer nie voortgaan nie”. Sedert Julie 2017 kon De Vos egter ook nie sy loopbaan voortsit nie. Die RGB weier om ŉ mediese praktisynsnommer aan De Vos toe te ken omdat die verhoor oor sy beweerde opmerking nie afgehandel is nie. De Vos het hom dus noodgedwonge tot die hooggeregshof gewend om die RGB te dwing om ŉ bevinding in die saak te maak. Die raad staan dié aansoek, wat waarnemende regter Kganki Phahlamohlaka Dinsdag aangehoor het, teen. De Vos se regspan het aangevoer daar word inbreuk gemaak op sy regte en dat hy geregtig is op ŉ uitspraak van skuldig of onskuldig. Die hof is ook gevra om ŉ kostebevel teen die RGB te gee vir die manier waarop die raad De Vos die afgelope paar jaar behandel het. Dokters vir Lewe ondersteun De Vos, wat weens ŉ siektetoestand meestal ŉ rolstoel moet gebruik, sedert die begin van 2017 met regsverteenwoordiging en die beskikbaarstelling van kundiges op die gebied van embriologie, anatomie en sielkunde.